Latène-Kultur

**Latène-Kultur** isch d Bizaichnig vonere archäologische Kulturgruppe vo de jüngere Isezitt, wo öber wiiti Tail vo Europa verbraitet gsii isch und mit de Galater au uf Anatolie cho isch. Binennt isch si noch *La Tène*, emene wichtige Fundort vo dere Kultur bi Thielle am Noijeburgersee. D Latène-Kultur werd a de Kelte zuegschribe. Si het di elteri Hallstatt-Kultur abglöst und isch im End i de riichsrömische Kultur uufgange bzw. am nördliche Rand dör d Germane verdrängt wore.

Die wichtigste Merkmool sind Flachgreberfelder mit Graabbigoobe und Pflanzemuster uf de Keramik, im Früe-Latène riichi Förstegreber und im Spoot-Latène d Usbildig vo stadtäänliche Zentre, de Oppida.

## Uusbraitig
D Latène-Kultur het sich im 5. vorchristliche Joorhundert i Randregione vo de Hallstatt-Kultur uusbildet, im Oste z Böhme und im Weste a de Marne und undere Mosel bis an Rhii. Under mediterranem Iifluss het sich e noiji Kultur entwicklet, d Keramik isch noi mit Drehschiibe hergstellt wore und mit Pflanze- und Wirbelmuster verziert wore, d Chriegergreber sind mit Waffe und zum Tail mit zwairedrige Striitwege usgstattet wore und s Flachgrab het de Grabhhügel abglöst. Abem 4. Jh. isch d Liicheverbrenig uufchoo un het sich bis zum End vom 3. Jh. völig döregsetzt.

Ab 400 sind Gallier us de Marne-Mosel-Region und us Böhme i d Poebni iigwanderet, d Insubrer hend sich um Mailand (gall. Mediolānum »Mittelebini«), d Cenomane am Comersee, und d Boier um Bologna (gall. Bōnonia »Woonsitz«) niderloo und zum Tail mit de Etrusker vermischt. Ane 387 hend die Gallier ger d Stadt Rom plünderet.

Im Weste het sich d Latène-Kultur bis zu de Pyrenäe, im Norde bis öber s dütsche Mittelgebirge uusbraitet und im Oste entlang de Donau, iischliessli de Nebeflüss Theiss und Drau. Ane 279 hend Kelte underem Brennus de ganz Balkan öberrent und s Orakel vo Delphi plünderet. D Galater sind 278 öber de Hellespont uf Chliiasie öbere und hend in Zentralanatolie festi Wonsitz ignoo.

## Oppidum-Zivilisation
Im uusgende 3. Joorhundert het sich nördlich vo de Alpe vom Atlantik bis zu de Theiss e Netz vo befestigte Sidlige uusbildet, sognennte Oppida. De Handel isch en wichtige Wertschaftsfaktor wore und vom Mittelmeerruum isch d Bnutzig vo Geld und vo de Schrift öbernoo wore. D Gsellschaft isch vomene Chriegeradel trait wore, wo au de König (*rīx*) gstellt het und i Chriegszitte isch e Heefüerer (*vergobretos*) bisitmmt wore. Zum Gfolg vom König hend au Sänger (*bardos*) ghört. D Priester (*druid-*) hend en aigne Stand bildet, denebet het s no Seher (*vātis*) ggee. Di frai Landbivölkerig het schliessli i Sippeverbend glebt.

## Randregione
D Latène-Kultur het en starche Iifluss uf anderi Kulture ghaa, so isch die lepontischi Golasecca-Kultur im 4. Jh. vo de Latène-Kultur öberlageret wore, oni, ass d Bivölkerig gwechslet het. Da gelt au för England wo im 4. Joorhundert Element vo de Latène-Kultur öbernoo wore sind und zum Tail au im südwestliche Irland. I dere Zit hend sich typischi Eliment vo de Latène-Kultur au uf de Iberische Halbinsle uusbraitet und die Keltiberischi Kultur bildet.

## Periodisierig

## Literatur

* Björn-Uwe Abels: *Die Ehrenbürg bei Forchheim, die frühlatènezeitliche Mittelpunktsiedlung Nordostbayerns*. In: Jörg Biel u.&nbsp;a. (Hrsg.): *Frühkeltische Fürstensitze. Älteste Städte und Herrschaftszentren nördlich der Alpen? Internationaler Workshop zur keltischen Archäologie in Eberdingen-Hochdorf, 12. und 13. September 2003* (Archäologische Informationen aus Baden-Württemberg; Bd. 51). Stuttgart 2005, ISBN 3-927714-79-8, S. 42–47.
* Richard Ambs: *Die keltische Viereckschanze bei Beuren* (Berichte zur Archäologie im Landkreis Neu-Ulm, Bd. 4), Neu-Ulm 2011, ISBN 978-3-9812654-2-2
* John Collis: *The Celts. Origins, myths & inventions*. Tempus Books, Stroud 2003, ISBN 0-7524-2913-2.
* Janine Fries-Knoblach: *Die Kelten.* Kohlhammer, Stuttgart 2002, ISBN 3-17-015921-6.
* John Collis (Hrsg.): *The European Iron Age*. Routledge, London 1997, ISBN 0-415-15139-2.
* Paul Jacobsthal: *Early Celtic art*. Clarendon, Oxford 1969 (Repr. d. Ausg. Oxford 1944).
* Michael A. Morse: *How the Celts came to Britain. Druids, ancient skulls and the birth of archaeology*. Tempus Books, Stroud 2005, ISBN 0-7524-3339-3.
* Felix Müller (Hrsg.): *Kunst der Kelten. 700 v.&nbsp;Chr. - 700 n.&nbsp;Chr.* Verlag NZZ Libro, Bern 2009, Belser Verlag, Stuttgart 2009, ISBN 3-7630-2539-1.
* Sabine Rieckhoff, Jörg Biehl: *Die Kelten in Deutschland*. Theiss, Stuttgart 2001, ISBN 3-8062-1367-4.

## Weblinks

*